Aanval op Oos-Kaapse polisie ŉ ‘nasionale tragedie’Forensiese beamptes op die toneel by die Ngcobo-polisiestasie, tussen Mthatha en Queenstown in die Oos-Kaap. Foto: SAPD Francois Beukman, voorsitter van die parlementêre portefeuljekomitee van polisie, het Woensdag gesê die moord op ses polisiebeamptes van Ngcobo-stasie buite Queenstown in die Oos-Kaap moet as ŉ nasionale tragedie beskou word. “Die aanval en moord van die polisiebeamptes is ŉ aanval op die staat en geen steen moet onaangeroer bly om die oortreders aan te keer nie. Die komitee betoon sy diepste meegevoel met die families van die beamptes, hul kollegas en die gemeenskap van eNgcobo.” Maroela Media het vroeër berig ŉ groep gewapende aanvallers het vroeg Woensdagoggend op die Ngcobo-polisiestasie tussen Mthatha en Queenstown toegeslaan. Hulle het lukraak op die beamptes aan diens begin losbrand. Drie beamptes is op slag dood in die gemeenskapsentrum. ŉ Afgetrede soldaat is ook doodgeskiet toe die verdagtes van die toneel gevlug het. Die komitee maan die nasionale polisiekommissaris om ŉ senior multi-agentskapspan ondersoekers aan te stel, onder leiding van ŉ senior generaal, om die saak te ondersoek en vervolging vinnig te verseker. “Die gemeenskap speel ŉ kritiek rol om die oortreders aan te tree. Die gemeenskap moet inligting met die polisie deel om seker te maak dat die ondersoek bespoedig word,” het Beukman bygevoeg. Die komitee het ook ŉ beroep op die minister van polisie en die departement van gesondheid gedoen om ondersteuning te bied aan die families van die slagoffers. Die vakbondfederasie Cosatu het intussen versoek dat alle wetstoepassersagentskappe opgeknap word sodat hulle teen misdadigers kan optree. “Verswakte wetstoepassersagentskappe het kriminele selfvertroue gegee en talle burgers voel onveilig.” Cosatu het gesê die misdadigers het oorlog verklaar op die land en hulle moet die volle mag van die gereg in die gesig staar. “Ons kan nie toelaat dat anargie voortduur nie. Die moord op wetstoepassers en sterftes in die werksplek oor die algemeen is ŉ krisis vir die land.” Pieter Groenewald, leier van die VF Plus, het gesê Suid-Afrika betaal nou die prys vir jarelange misbruik van polisie se intelligensie-strukture. “Misdadigers is nie meer bang vir die polisie nie en georganiseerde misdaad is besig om handuit te ruk. Dit is ook ŉ bewys dat Suid-Afrika nou die prys betaal vir die verbrokkeling van misdaadintelligensie-strukture wat veronderstel is om georganiseerde misdaad en sindikate te ontbloot. Dit word nie meer na behore gedoen nie.” Groenewald het bygevoeg dit is ook kommerwekkend dat misdadigers so gespesialiseerd kan optree dat hulle sonder vrees ŉ polisiekantoor aanval, polisielede vermoor, al die wapens en ŉ polisievoertuig roof en boonop twee lede te ontvoer wat later tereggestel is. Tot in hierdie stadium is die skuldiges nog op vrye voet. “Hierdie moet ŉ wekroep wees vir die regering en die polisie dat die misbruik van intelligensie-strukture vir politieke doeleindes ŉ duur prys is vir gewone Suid-Afrikaners is om te betaal aangesien dit ŉ situasie geskep het waarin misdaad floreer. Die VF Plus vereis streng optrede om die polisie drasties reg te ruk om misdaad effektief te bestry soos dit deur die Grondwet vereis word.”